পাক-যোগ ও গুপ্তচরবৃত্তির অভিযোগে ‘রেনেসাঁ-কাণ্ডে’ ধৃত ৩, ২৮ দিনের জেল হেফাজতের নির্দেশ

ওয়েব ডেস্ক : পাকিস্তানের সঙ্গে যোগাযোগ এবং গুপ্তচরবৃত্তির অভিযোগে গ্রেফতার তিন অভিযুক্তকে ফের বর্ধমান আদালতে পেশ করল রাজ্য পুলিশের STF। ধৃতরা হলেন মহম্মদ হামিম মণ্ডল, অর্পিতা সরকার এবং আদিত্য সিং ওরফে রাজ ওরফে রাজু। তদন্তের স্বার্থে নির্দিষ্ট সময় তাঁদের STF হেফাজতে রেখে জিজ্ঞাসাবাদ করা হয়েছিল। সেই পর্ব শেষ হওয়ার পর শুক্রবার তিনজনকেই আদালতে তোলা হয়।

STF সূত্রে খবর, জিজ্ঞাসাবাদের সময় অভিযুক্তদের পাকিস্তানের সঙ্গে যোগাযোগের ধরন, তথ্য আদান-প্রদান এবং এই ঘটনায় আরও কেউ জড়িত কি না, সে বিষয়ে বিস্তারিত তথ্য জানার চেষ্টা করা হয়েছে। তদন্তে উঠে আসা বিভিন্ন সূত্র ধরে গোটা ঘটনার পিছনে কোনও বড় নেটওয়ার্ক রয়েছে কি না, সেটিও খতিয়ে দেখছেন তদন্তকারীরা। হেফাজতের মেয়াদ শেষ হওয়ার পর তদন্তের অগ্রগতি এবং জিজ্ঞাসাবাদে পাওয়া তথ্য আদালতের সামনে তুলে ধরে এসটিএফ।

আরও খবর : ভেঙে পড়ল বুধাখালির বিবেকানন্দ সেতু, ঝুঁকি নিয়ে নদী পারাপার! ২০ বছরের ‘প্রতিশ্রুতি’ ঘিরে ক্ষোভ ফটিকপুরে

তদন্তকারী সংস্থার তরফে আদালতকে জানানো হয়, এই ঘটনায় আরও কোনও ব্যক্তি বা সংগঠনের যোগ রয়েছে কি না, তা এখনও খতিয়ে দেখা হচ্ছে। ধৃতদের কাছ থেকে পাওয়া তথ্যের ভিত্তিতে তদন্ত আরও এগিয়ে নিয়ে যাওয়ার চেষ্টা চলছে। ফলে এই মুহূর্তে তদন্তের পরিধি আরও বাড়তে পারে বলেই মনে করা হচ্ছে।

সমস্ত তথ্য ও তদন্তের অগ্রগতি খতিয়ে দেখার পর তিন অভিযুক্তকেই ২৮ দিনের জেল হেফাজতে পাঠানোর নির্দেশ দেয় বর্ধমান আদালত। আদালতের নির্দেশ অনুযায়ী, আগামী ১১ সেপ্টেম্বর ফের তাঁদের আদালতে পেশ করা হবে। এদিকে তদন্ত এখনও অব্যাহত। ধৃতদের জিজ্ঞাসাবাদে নতুন কোনও নাম উঠে আসে কি না এবং পাকিস্তান-যোগের পিছনে আরও বড় কোনও চক্র কাজ করছে কি না, এখন সেদিকেই নজর STF-এর।